1I Jesus xu bij chique u tijoxelab: —I winak waral chuwach i jyub ta'aj, 'o ni tzaksabal-que. Lic 'o na, xui-ri, to' u wach i jun chi cu tzaksaj jun chic chupam u mac. 2Mas 'utz que'el che, we tene ca xim jun ca' rij u kul i ca c'ak bi pa mar. I tojpen-le n-c'ax taj chuwach i tojpen chi ca pe na puwi co'on panok, we xu tzaksaj jun wac'al chupam u mac. 3¡Mi 'an yix ile! Jun awachalal, we 'o u mac chawe, cha bij che. Te'uri we ire cu tz'onoj cuybal mac, cha cuyu 'uri che. 4Ire, we xmacun chawe wukub mul jun 'ij, xak we wukub mul cu bij chawe chi lic n-co'on ta chic, 'o chakul 'uri ca cuy na —xu bij i Jesus chique. 5I apostelab xqui bij che i Kajwal: —Cha ya mas u cubibal ka c'ux che i Dios —xqui bij. 6Are 'uri i Kajwal xu bij chique: —Yix, we tene 'o pich' u cubibal i c'ux che i Dios, we xa pacha u nimal jun ija re mostas, quix tiqui 'uri chu 'onquil nimak tak 'anic. Quix tiqui 'uri chu mich'ic i nim laj che'-i. We qui bij che: "Chat el chi, jat 'e jekel pa mar," quix cha che, i nim laj che'-le ca cojon 'uri chiwe —xu bij i Jesus chique. 7(Te'uri i Jesus xu bij jun tijojbal tzij chique, c'utbal re chique wach 'o chiquikul i je rajchac i Dios.) Xu bij: —¿Wach ca 'an yet che jun a mocom are ca c'un che u chac? We xchacun pawabix, o xak we xu chajij juban a chicop, are ca c'un che u chac ¿xataba ca bij che: "Chat oc la-lok, chat culok, y cha tija a wa," cat cha? N-queje taj. 8Are i ca bij che, xa are iri: "Cha yijba chwe wach i quin tijo," cat cha che. "Te'uri chin awila na wach i palt chwe, tz'akat quin tij in wa. We xwelej in wa'im, te'uri ca tij ni a wa yet," ca bij che. 9('O chukul i mocom ca cojon che u patron.) ¿Xataba ca tioxij che, man xu 'an ire pacha i a bim che? N-ca tioxij taj. 10Xak queje yix chi ix rajchac i Dios. Are quix utzin che ronojel ni'pa ix u takom bi chu 'onquil, miwoy'ej i tioxbal che. Are i qui 'ano, chi bij: "Yoj xa oj mocom; n-tu chac cu tioxij chake. Xui xka 'ano wach i bital chake." Queje ile chi bij. (Are i tijojbal tzij ile xu bij i Jesus chique.) 11I Jesus, are ca tijin u 'enam pa Jerusalen, xic'aw pa mojon chuxol i Samária, i Galiléa. 12Are xe upon che jun aldéa, xe 'el li lajuj achiab chu c'ulaxic. Ique, 'o i yobil lépra chique, rumal-i xe canaj can c'a naj, 13y xe siq'uin che: —¡Nim laj winak Jesus, chawila ni to'bal ka wach! —xe cha che. 14I Jesus, are xe rilo, xu bij chique: —Jix, ji c'utu iwib che i sacerdóte —xu bij. Ique xqui maj qui be; are que tijin chi be, juntir xutzir i c'ax chique. 15'O jun chique ique, are xrilo chi chom chic u ch'acul, xtzalijic, ca siq'uin chu cojic u 'ij i Dios. 16Are xupon ru' i Jesus, xuqui chuwach, xu 'aj rib chuwach c'a xkaj u palaj pulew. Lic xu tioxij che. I achi-le, aj Samária winak, n-aj Israel taj. 17Te'uri i Jesus xu bij: —Je lajuj xe utzir na, ¿pa je 'o wi i bele-jeb? 18¿Xui nawi i jun-i xtzalij lok cu cojbej u 'ij i Dios? ¿Xui ire-le xc'unic, chi n-kach taj tinimit? —xu bij. 19Te'uri xu bij che i achi: —Chat walijok, y jat; xat utziric rumal u cubibal a c'ux chwe —xu bij. 20'O jujun aj Fariséo xqui tz'onoj che i Jesus umpa ca jekan u 'atbal tzij i Dios chuwach i jyub ta'aj. Ire xu bij chique: —I u c'unic u 'atbal tzij i Dios, n-ca 'iltaj taj. 21Mi jun crilo, mi jun cu bij: "¡Ri 'olic-i!" o xak "¡Le 'o jela-le!" n-que cha taj; man i 'atbal tzij re i Dios ya 'o chic chiquixol i winak, ya 'o chic piqui c'ux. (Queje xu bij i Jesus ile chique.) 22Te'uri xu bij chique i u tijoxelab: —Ca pe tak i 'ij chi yix qui rayij na quiwil jun che tak u 'ij re i Achi aj Chicaj, péro n-quiwil taj. 23'O ni jujun quiqui bij chiwe: "¡Ri 'olic-i!" que cha; o xak quiqui bij: "¡Le 'o jela-le!" que cha. Xui-ri, mix 'ec, mix terej chiquij. 24Are cu rik i 'ij re i Achi aj Chicaj, co'on na pacha co'on u wach i caj, are ca pe jun nim laj u rep ray, ca repcan u tzunbal c'ulala. Queje ile u 'ij i Achi aj Chicaj —xu bij. 25Xak xu bij: —Xui-ri, nabe 'o u chac cu tij ni c'ax, xak ca xutux na cumal i winak je re i wo'or. 26Are cu rik i 'ij re i Achi aj Chicaj, quiqui 'an i winak pacha xqui 'an che tak i 'ij re i mam Noe ujer. 27Ique to' xqui tij qui wa, xqui tu' qui ya', xak to' xe c'uli'ic, chi achiab, chi ixokib. Queje que tijin ile chu 'anic c'a xu rik i 'ij are xoc i mam Noe chupam u bárco, are 'uri xpe i nim laj jab y conojel xe camic. 28Xak queje ile xqui 'an i winak ujer, pa tinimit Sodóma are c'as i mam Lot. To' xqui tij qui wa, xqui tu' qui ya'; to' xe c'ayinic, xe lo'onic; to' xe ticanic, xe jach'anic; xak to' xqui yac i cachoch. 29Xui-ri, are xel i mam Lot pa tinimit Sodóma, juntir xtzak li 'a' chicaj, xak i asufra pacha abaj a'al; 'is xe cam conojel. 30Queje co'on ile co'on panok, are ca 'iltaj u wach i Achi aj Chicaj. 31Are cu rik i 'ij-le, jun we 'o puwija re i rachoch (su' cha kaj la lok y cha 'anmajok), ma oc chic pa ja chi relsaxic i ubitak-re 'o chupam; y xak queje i jun we 'o pa chac pa tak 'es, ma tzalij chal ru' rachoch. 32Cha c'un chi c'ux wach xo'on i rixokil i mam Lot (are xe 'anmajic, ire xtaq'ui'ic, xtzun chirij, y xcam rumal). 33Pachin jun xa co'on pen cu tobej u c'aslemal, xa cu sach 'uri u c'aslemal sakil. Xui-ri, we 'o jun ca sachsax nu wach u c'aslemal xa wumal yin, ca ya' 'uri u c'aslemal sakil. 34Quin bij chiwe: are cu rik i 'ij-le, je 'o ni queb que war junam chuwi ch'at; jun ca c'am nubic, y jun ca canax canok. 35Xak je queb ixokib que tijin chi que'em junam; jun ca c'am nubic, y jun ca canax canok. 36Xak je queb achiab je 'o pa tak ticon, jun ca c'am nubic, y jun ca canax canok. (Queje xu bij i Jesus ile chique u tijoxelab.) 37Are 'uri xqui bij che: —Kajwal ¿ipa ca 'ani wi i xa bij-le? —xe cha. Ire xu bij chique: —Pa 'o wi jun ch'aculaj camnak, chila que moltaj wi i c'uch —xu bij.
SAN LUCAS 17